Diari Oficial de la Generalitat Valenciana


Sumari del DOGV 5012, del 24-05-2005 (2005/5428)

ACORD d'11 de març de 2005, de la Comissió Territorial d'Urbanisme de València, referit a l'homologació i pla de reforma interior de la Mare de Déu de l'Assumpció de Monserrat.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   5012

Data del DOGV
:   24-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/5428


Data del document
:   11-03-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Montserrat
    * pla d'urbanisme

ACORD d'11 de març de 2005, de la Comissió Territorial d'Urbanisme de València, referit a l'homologació i pla de reforma interior de la Mare de Déu de l'Assumpció de Monserrat. [2005/F5428]
  
En relació amb l'expedient remés per l'Ajuntament de Monserrat, referit a l'homologació i pla de reforma interior de la Mare de Déu de l'Assumpció, s'informa el següent:
  
Antecedents de fet
  
Primer. Mitjançant un acord plenari de 29 de setembre de 2003, l'Ajuntament de Monserrat va aprovar provisionalment l'homologació, el pla de reforma interior i el programa d'actuació integrada del sector Urbanització de la Mare de Déu de l'Assumpció, promogut per la mercantil Mafort, SL.
  
L'anunci d'informació pública es va inserir en el Diari Oficial de la Generalitat Valenciana número 4.511, de 30 de maig de 2003, que va quedar sense efecte per falta d'avís previ als titulars cadastrals. Posteriorment, es va inserir un nou anunci d'informació pública en el Diari Oficial de la Generalitat Valenciana número 4.526, de 20 de juny de 2003, i en el periòdic Levante en data 19 de juny de 2003.
  
Segon. L'alternativa tècnica del programa d'actuació integrada conté els documents de:
  
- Homologació declarativa sectorial que inclou memòria, ordenació estructural i plànols.
  
- Pla de reforma interior, que inclou memòria informativa i justificativa, normes urbanístiques i plànols.
  
- Programa d'actuació integrada.
  
Tercer. L'objecte del projecte és delimitar una unitat d'execució, a fi de redactar un programa d'actuació integrada per tal de programar la urbanització total i integrada en la zona que el pla general denomina com a «sòl urbà urbanitzat parcialment» i que té mancances d'urbanització. Aquesta delimitació varia lleugerament el límit que el pla va establir entre el denominat pel pla com a «sòl urbà urbanitzat» i el «sòl urbà urbanitzat parcialment».
  
La delimitació de la unitat d'execució incorpora els canvis següents:
  
- S'inclou la zona verda que estava situada en l'àmbit del sòl urbà urbanitzat, per no estar urbanitzada.
  
- Inclusió del viari complet en aquelles zones que el pla delimitava per meitat de viari, atés que en aquests punts tot el carrer està per urbanitzar de forma completa.
  
- Inclusió de la parcel·la sítia en l'extrem sud-oest de la zona del pla general de sòl urbà urbanitzat, atés que tots els vials a què dóna front i que li atorgaran la condició de solar, estan sense urbanitzar i inclosos en la unitat d'execució.
  
- S'exclou de la delimitació de la unitat d'execució una part del sòl urbà urbanitzat parcialment (considerat així en el pla general) que es troba en l'extrem nord d'aquesta zona, per afrontar a carrers que es consideren urbanitzats.
  
Al mateix temps, s'incorporen altres modificacions en l'ordenació, com són:
  
- Canvi de qualificació de l'ús d'uns trams de parcel·la d'ús residencial a ús públic viari.
  
- Canvi de l'ús d'equipament privat a un residencial d'una parcel·la.
  
Quart. Durant la tramitació municipal, es van presentar al·legacions que han sigut resoltes en l'acord plenari d'aprovació provisional, desestimant-les.
  
S'ha presentat, en aquests serveis territorials, escrits d'al·legacions, subscrits per:
  
- Joan R. García Perales, regidor del Grup Polític Municipal Aigua-Bloc, que al·lega que la connexió elèctrica no s'até al pla de reforma interior, i que aquest fet comporta un greu risc per a la població. Respecte d'això cal assenyalar que el recurrent no justifica tècnicament aquesta al·legació, a més, els informes municipals són favorables a la documentació presentada, per la qual cosa s'entén que la connexió s'até a la legislació vigent, sense que obre en l'expedient al·legació de l'empresa subministradora, per la qual cosa es proposa desestimar l'al·legació.
  
- Antonio Badía Molina, que resumidament al·lega la seua oposició al pla de reforma interior per qüestions referides a la distribució de les càrregues de la urbanització entre els propietaris de sòl urbà urbanitzat i els propietaris del sòl urbà urbanitzat parcialment. Al respecte, cal assenyalar que la totalitat del sector comprén dos àmbits sobre els quals es distribuiran els costos d'urbanització. En l'àmbit de gestió número 1, que comprén la totalitat del sector, es distribuiran els següents costos d'urbanització: urbanització de zones verdes, implantació de depuradora i construcció del carrer principal d'accés. En l'àmbit de gestió número 2 és on quedarien compresos la resta dels costos d'urbanització. Respecte a aquesta al·legació assenyalar que, els costos sobre elements relatius a la xarxa primària, seran repercutits a la totalitat dels propietaris del sector de manera proporcional, i es consideren aquests elements com a elements comuns de la xarxa primària, per la qual cosa, en principi, atesa la condició d'aquests elements, seria exigible l'obligació de costejar la urbanització per tots els propietaris del sòl urbà (urbanitzat totalment o parcialment). Per això es proposa l'estimació parcial d'aquesta al·legació, i en el corresponent document de gestió s'han de recollir les peculiaritats de cada tipus de sòl urbà. Per tant, la parcel·la del recurrent que és sòl urbà consolidada per l'edificació, haurà de tenir el tractament d'actuació aïllada i, a aquells propietaris que acrediten haver costejat les infraestructures que segons el projecte d'urbanització siguen útils, se'ls haurà de descomptar de les quotes d'urbanització l'import sufragat per aquestes.
  
Cinqué. Les principals magnituds de l'actuació són:
  
Nom: La Mare de Déu de l'Assumpció
  
Classe de sòl: Sòl urbà
  
Zones d'ordenació urbanística: Urbanitzacions (definida en el P. G.)
  
Superfície: 286.913 m2
  
Superfície unitat d'execució: 218.864 m2
  
Edificabilitat bruta: 110.880 m2
  
Índex d'edificabilitat: 0,38647 m2
  
Ús dominant: Residencial
  
Usos compatibles: Fixats en el P.G.
  
Usos prohibits: Fixats en el P.G.
  
Tipologia edificatòria: Edificació aïllada sobre parcel·la independent
  
Sisé. S'han sol·licitat els informes sectorials següents:
  
- Direcció General de Règim Econòmic, Àrea d'Infraestructures de la Conselleria de Cultura i Educació, que contesta el 24 de març de 2004, assenyalant que, per a l'emissió de l'informe, havien sol·licitat a l'Ajuntament de Monserrat la remissió d'una còpia de la documentació objecte d'estudi, sense que fins a la data s'haja emés nou informe.
  
- Diputació de València, que contesta el 30 de novembre de 2004, el qual és de caràcter desfavorable atés que l'accés es realitza a través d'un camí connectat a la carretera VV-3066 (CV-416) de titularitat d'aquesta diputació, sense cap tipus de control viari. A fi d'emetre un nou informe, s'ha de presentar un estudi del trànsit que genera l'actuació i una proposta de tipologia d'accés, d'acord amb l'estudi de la carretera i l'actuació. Aquest accés s'haurà d'incloure en les fitxes de gestió a càrrec de l'actuació.
  
Seté. En data 14 d'octubre de 2004 es va requerir l'Ajuntament de Monserrat perquè presentara un estudi acústic (estudi que ha presentat recentment), i, a més, en no complir la depuradora de nova implantació la distància prevista en l'article 4 del Decret 2414/61, se li requereix, també, que, o bé, es propose un emplaçament alternatiu, o bé, obtinga un informe favorable de la Comissió d'Activitats Qualificades respecte a la dispensa del compliment de la distància.
  
Vuité. Amb data eixida 2 de març de 2004, es va requerir l'Ajuntament de Monserrat per a aportar dues còpies del pla en suport digital que comprenga tota la documentació gràfica i escrita. En data 3 de desembre de 2004 s'ha aportat la documentació sol·licitada. Així mateix, es va recomanar a l'ajuntament que estudiara la necessitat reservar una part de l'edificabilitat residencial prevista en el pla per a la construcció d'habitatges de protecció pública, sense que fins a la data l'ajuntament s'haja pronunciat al respecte.
  
Nové. Amb data 20 de desembre de 2004, la Comissió Territorial d'Urbanisme va adoptar el següent acord respecte de l'expedient de referència: suspendre l'expedient d'homologació i pla de reforma interior de la Mare de Déu de l'Assumpció de Monserrat fins que no presenten un estudi del trànsit que genera l'actuació i una proposta de tipologia d'accés, d'acord amb l'estudi de la carretera i l'actuació, que haurà d'incloure aquest accés, en les fitxes de gestió a càrrec de l'actuació i, s'obtinga informe favorable de la Diputació de València.
  
Desé. Amb data 8 de febrer de 2005 l'Ajuntament de Monserrat aporta un estudi del trànsit que genera l'actuació i una proposta de tipologia d'accés, aprovat per acord plenari de 27 de gener de 2005, documentació que ha tingut l'informe favorable dels serveis tècnics de la Diputació de València, assenyalant que, abans de desenvolupament de l'actuació, s'haurà de presentar el projecte de construcció de l'accés redactat per tècnic competent i visat pel col·legi professional i, s'haurà de sol·licitar la preceptiva autorització.
  
Onze. La Comissió Informativa de la Comissió Territorial d'Urbanisme de València, en sessió celebrada el 4 de març de 2005, va emetre un informe relatiu al projecte que ens ocupa, complint així el que preceptua l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments jurídics
  
Primer. La tramitació ha sigut correcta, d'acord amb el que estableix l'article 48 de la Llei Reguladora de l'Activitat Urbanística i en la Instrucció de Planejament 1/96 sobre l'homologació de plans d'urbanisme.
  
Segon. La documentació està completa a l'efecte del que preveuen els articles 27 i 28 de la Llei Reguladora de l'Activitat Urbanística i de la instrucció de planejament esmentada.
  
Tercer. Les consideracions que s'han de realitzar sobre el projecte en qüestió són les següents:
  
No es produeixen canvis en la classificació del sòl, ja que es tracta de sòl urbà, i el pla general té la mateixa delimitació del pla parcial aprovat en el seu dia.
  
Amb el document en qüestió es delimita una unitat d'execució per a redactar un programa d'actuació integrada que programe la urbanització total i integrada d'aquesta. Aquesta delimitació varia el límit entre el sòl urbà urbanitzat i el sòl urbà urbanitzat parcialment, i s'inclou una zona verda (sítia en el sòl urbà urbanitzat parcialment) per no trobar-se urbanitzada i, un viari complet en compte de mig vial. Al seu torn, s'exclou una part de sòl considerat com a urbà urbanitzat parcialment, per donar enfront de carrers urbanitzats. No s'incrementa la dotació de parc públic, ja que es preveu un augment de població de 14 habitants.
  
Pel que fa al pas d'infraestructures de connexió del sanejament amb la depuradora existent, aquestes no comporten reclassificació del sòl, segons el que estableix l'article 115 del Reglament de Planejament de la Comunitat Valenciana, ni aprofitament urbanístic als propietaris.
  
Pel que fa al pla de reforma interior, no es modifica el sistema de gestió. Es delimita una unitat d'execució que preveu una actuació aïllada per a obtenir el sòl dotacional viari. El nou sòl dotacional viari i els altres sòls dotacionals que no es puguen adscriure a una actuació aïllada, se'ls considera inclosos en una àrea de repartiment dotacional amb edificabilitat de 0,38855 m2 / m2, i, s'obtindran mitjançant compensació en metàl·lic constituint càrrega de la unitat.
  
Quart. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva del planejament urbanístic de municipis de menys de 50.000 habitants, de conformitat amb el que preveu la disposició transitòria primera, punt 2, per remissió a l'article 39 de la Llei Reguladora de l'Activitat Urbanística, article 54.2.B) de la Llei Reguladora de l'Activitat Urbanística i els articles 9 i 10 del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme, en sessió celebrada l'11 de març de 2005, acorda aprovar definitivament l'expedient d'homologació i pla de reforma interior de la Mare de Déu de l'Assumpció de Monserrat, i havent de complir l'informe dels serveis tècnics de la Diputació Provincial de València de 28 de febrer de 2005, que assenyalen que, abans de desenvolupament de l'actuació, s'haurà de presentar el projecte de construcció de l'accés redactat per tècnic competent i visat pel seu col·legi professional i, s'haurà de sol·licitar la preceptiva autorització.
  
Contra aquest acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.
  
Tot això sense perjudici que es puga exercir qualsevol altre recurs o acció que s'estime oportú.